ক্রুজের উপর ফ্যাশন শো! ডিজাইনার মনীষা জয়সিংহের রিসর্টওয়্যার কালেকশন দিয়ে শুরু হল এবারের ‘ল্যাকমে ফ্যাশন শো ২০১৭ সামার/রিসর্ট’। ভারতীয় রানওয়েতে এই প্রথম কোনও লাক্সারি ক্রুজের উপর হয়ে গেল ফ্যাশন শো। কোস্টা-নিও-ক্লাসিকা ক্রুজটি মুম্বই থেকে পাড়ি দিল মলদ্বীপের দিকে। এমন এক বিচিত্র শো’এ অংশ নিতে পেরে কেমন লাগছে, জানালেন ডিজাইনার।
ক্রুজের উপর ফ্যাশন শো কোরিওগ্রাফি করা তো খুব মুশকিলের?
শো’য়ের আগে খুব নার্ভাস ছিলাম। মোট ৬০জন মডেল অংশ নিয়েছিল। দু’টো ডেক জুড়ে তাদের নিয়ে কোরিওগ্রাফি করাটাই খুব ঝামেলার কাজ। কিন্তু অভিজ্ঞতাটা দারুণ।
এবারের কালেকশনের অনুপ্রেরণা কে?
এই কালেকশনটা বিশেষ করে ‘পার্টি-গার্ল’দের জন্য। যারা সমুদ্রসৈকতে বেড়াতে গিয়ে চুটিয়ে পার্টি করে। তাছাড়া দেশ-বিদেশ বেড়িয়ে আমি প্রত্যেকটা কালেকশনের অনুপ্রেরণা পাই। এর আগে ‘সেলিং ব্রাইড’ বা ‘ফ্রেঞ্চ রিভিয়েরা’ কালেকশন বানিয়েছিলাম সেই ভাবনা থেকেই।
আপনার প্রতিটা কালেকশনে ব্লিং খুব চোখে পড়ে...।
এবারের কালেকশনেও সিলভার-গোল্ডেন মেটালিক শেড ব্যবহার করেছি। কিন্তু এবারে ব্লিং অনেকটা কনট্রোল্‌ড। বরং অনেক পপ কালার ব্যবহার করেছি। সোনাক্ষীর (সিংহ, শো-স্টপার) আউটফিটটা যেমন।
গত বছর এমটিভি মিউজিক অ্যাওয়ার্ডসে আপনার যে-ই পোশাকটি দীপিকা পাড়ুকোন পরেছিলেন, সেটা খুব একটা পছন্দ হয়নি আন্তর্জাতিক মিডিয়ার...।
(প্রশ্ন শেষ করার আগেই...) শুধু একটা পত্রিকারই পছন্দ হয়নি। বাকি আন্তর্জাতিক পত্রিকাগুলো কিন্তু যথেষ্ট প্রশংসা করেছিল।
এত গুরুত্বপূর্ণ ইভেন্টে নিজের ডিজাইন নিয়ে নেতিবাচক মন্তব্য শুনলে খারাপ লাগে না?
খারাপ লাগার কোনও কারণ নেই। সকলেরই নিজস্ব মতামত রয়েছে। এত বড় ইভেন্টে দীপিকা কিছু পরলে সেটা নিয়ে তো নানা রকম কথা হতে বাধ্য। সেখানে কেউ একজন যদি পোশাকটি অপছন্দ করেন, তাতে ভেঙে পড়ার কোনও মানে হয় না।